Document ID: 32010D0066

ΑΠΌΦΑΣΗ ΤΗΣ ΕΠΙΤΡΟΠΉΣ
της 5ης Φεβρουαρίου 2010
για την τροποποίηση της απόφασης 2009/719/ΕΚ που επιτρέπει σε ορισμένα κράτη μέλη να αναθεωρήσουν τα ετήσια προγράμματά τους για την παρακολούθηση της ΣΕΒ
[κοινοποιηθείσα υπό τον αριθμό Ε(2010) 626]
(Κείμενο που παρουσιάζει ενδιαφέρον για τον ΕΟΧ)
(2010/66/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 6 παράγραφος 1β δεύτερο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 999/2001 θεσπίζει κανόνες πρόληψης, καταπολέμησης και εξάλειψης των μεταδοτικών σπογγωδών εγκεφαλοπαθειών (ΜΣΕ) σε ζώα. Απαιτεί από κάθε κράτος μέλος να εφαρμόζει ετήσιο πρόγραμμα παρακολούθησης των ΜΣΕ, σύμφωνα με το παράρτημα III του εν λόγω κανονισμού. Τα προγράμματα αυτά πρέπει να καλύπτουν τουλάχιστον ορισμένους υποπληθυσμούς βοοειδών που ανήκουν σε συγκεκριμένες ηλικιακές ομάδες.
(2)
Ο εν λόγω κανονισμός προβλέπει επίσης ότι τα κράτη μέλη που μπορούν να αποδείξουν βελτίωση της επιδημιολογικής κατάστασης της χώρας τους, σύμφωνα με ορισμένα κριτήρια, μπορούν να ζητήσουν την αναθεώρηση των ετήσιων προγραμμάτων τους παρακολούθησης.
(3)
Η απόφαση 2009/719/ΕΚ της Επιτροπής (2) επιτρέπει στα κράτη μέλη που αναγράφονται στο παράρτημά της να αναθεωρήσουν τα ετήσια προγράμματά τους παρακολούθησης. Επίσης προβλέπει ότι τα προγράμματά τους εφαρμόζονται τουλάχιστον σε όλα τα βοοειδή που ανήκουν σε ορισμένους υποπληθυσμούς βοοειδών ηλικίας άνω των 48 μηνών.
(4)
Στις 2 Οκτωβρίου 2008 η Κύπρος υπέβαλε στην Επιτροπή αίτηση αναθεώρησης του ετήσιου προγράμματός της παρακολούθησης όσον αφορά τη ΣΕΒ.
(5)
Το Γραφείο Τροφίμων και Κτηνιατρικών Θεμάτων διενήργησε επιθεώρηση στην Κύπρο από τις 29 Ιουνίου 2009 ως τις 3 Ιουλίου 2009 για να επαληθεύσει τη συμμόρφωση με τα επιδημιολογικά κριτήρια που προβλέπονται στο σημείο 7 του μέρους I του κεφαλαίου Α του παραρτήματος III του κανονισμού (ΕΚ) αριθ. 999/2001.
(6)
Τα αποτελέσματα της εν λόγω επιθεώρησης αναγνώρισαν την ορθή εφαρμογή στην Κύπρο των κανόνων για τα προστατευτικά μέτρα όσον αφορά τις σπογγώδεις εγκεφαλοπάθειες των βοοειδών, που προβλέπονται στον κανονισμό (ΕΚ) αριθ. 999/2001. Επιπλέον, όλες οι απαιτήσεις που προβλέπονται στο τρίτο εδάφιο του άρθρου 6 παράγραφος 1β και όλα τα επιδημιολογικά κριτήρια που προβλέπονται στο σημείο 7 του μέρους I του κεφαλαίου Α του παραρτήματος III του εν λόγω κανονισμού ελέγχθηκαν και διαπιστώθηκε ότι πληρούνται από την Κύπρο.
(7)
Βάσει όλων των διαθέσιμων πληροφοριών, η αίτηση που υποβλήθηκε από την Κύπρο για αναθεώρηση του ετήσιου προγράμματός της παρακολούθησης όσον αφορά τη ΣΕΒ αξιολογήθηκε ευνοϊκά. Συνεπώς, είναι σκόπιμο να επιτραπεί στην Κύπρο να αναθεωρήσει το ετήσιο πρόγραμμά της παρακολούθησης, έτσι ώστε οι 48 μήνες να είναι το νέο όριο ηλικίας για τη δοκιμή της ΣΕΒ στο εν λόγω κράτος μέλος.
(8)
Το παράρτημα της απόφασης 2009/719/ΕΚ πρέπει να τροποποιηθεί αναλόγως.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2009/719/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 5 Φεβρουαρίου 2010.

Labels: 0
18
15
6